b'\n_START_ARTICLE_\nCarl Spaatz\n_START_SECTION_\nTidlig karriere\n_START_PARAGRAPH_\nHan ble uteksaminert fra akademiet som fenrik i 1914. Han begynte deretter p\xc3\xa5 en milit\xc3\xa6r flygeskole n\xc3\xa6r San Diego i California. Her fikk han flygervingen i mai 1916, og ble beordret til h\xc3\xa6rens signalkorps i Mexico. Han tjenestegjorde i First Aero Squadron og deltok under general John J. Pershing i jakten p\xc3\xa5 Pancho Villa. Han ble forfremmet til l\xc3\xb8ytnant i juli 1916 og kaptein i mai 1917.\n_START_SECTION_\nF\xc3\xb8rste verdenskrig\n_START_PARAGRAPH_\nDa USA gikk inn i f\xc3\xb8rste verdenskrig, ledet Spaatz 31. Aero Squadron som inngikk i American Expeditionary Force (AEF). I Frankrike ble han satt til \xc3\xa5 lede en flygeskole, men ble snart beordret tilbake til USA. F\xc3\xb8r beordringen tr\xc3\xa5dte i kraft, rakk han \xc3\xa5 f\xc3\xa5 fly noen operasjoner med 13. Aero Squadron, og i l\xc3\xb8pet av tre uker rakk han \xc3\xa5 skyte ned tre fiendtlige fly. For dette ble han tildelt Distinguished Service Cross. F\xc3\xb8r hjemsendelsen ble han ogs\xc3\xa5 forfremmet til midlertidig major.\n_START_SECTION_\nMellomkrigstid\n_START_PARAGRAPH_\nI 1919 tjenestegjorde han i California og Texas. Som f\xc3\xb8lge av omorganiseringer i USAs forsvar, ble han stilt tilbake til kaptein i Infanteriet i 1920, f\xc3\xb8r videre omorganiseringer f\xc3\xb8rte til ytterligere papirforfremmelser og -degraderinger. I februar 1923 ble han igjen forfremmet til major i Flygertjenesten. I l\xc3\xb8pet av denne perioden hadde han v\xc3\xa6rt stasjonssjef ved Kelly Field i Texas, v\xc3\xa6rt i staben ved 8. Corps Area, og skvadronsjef ved 1st Pursuit Group._NEWLINE_I 1924 og 1925 gjennomgikk han stabsskole, f\xc3\xb8r han i juni 1925 gikk inn i staben til sjefen for v\xc3\xa5pengrenen i Washington D.C._NEWLINE_Den f\xc3\xb8rste uka i 1929 deltok Spaatz i en rekordflygning sammen med to andre fremtidige generaler i flyv\xc3\xa5penet, Ira Eaker og Elwood Quesada. I et fors\xc3\xb8k p\xc3\xa5 lufttanking, holdt de et Atlantic-Fokker C-2A, kalt \xc2\xab?\xc2\xbb, i luften kontinuerlig i mer enn 150 timer._NEWLINE_Fra mai 1929 til juni 1933 var Spaatz sjef for 7th Bombardment Group og 1st Bombardment Wing i California, f\xc3\xb8r han gjennomgikk ytterligere stabsutdannelse.\n_START_SECTION_\nAndre verdenskrig\n_START_PARAGRAPH_\nI november 1939 ble Spaatz midlertidig forfremmet til oberst. Under slaget om Storbritannia var han flere uker i England som observat\xc3\xb8r, f\xc3\xb8r han i august 1940 ble beordret til staben til sjefen for flyv\xc3\xa5penet. To m\xc3\xa5neder senere ble han forfremmet til midlertidig brigader og utnevnt til nestkommanderende for general Hap Arnold. I november ble han sjef for planleggingskontoret ved flyv\xc3\xa5penet, og juli 1941 ble Spaatz utnevnt til stabssjef for h\xc3\xa6rens flyv\xc3\xa5pens hovedkvarter.'